Faren til de tre børn, som blev dræbt i en trafikulykke 16. juli i år, beskriver dommen over den 39-årige lærer Lasse Burholt som 'ufattelig'.

- Han har fået 10.000 kroner i bøde, fordi han er skyld i, at vores børn er døde. Det er absolut skandaløst, og er ikke engang tæt på at svare til hans handlinger, siger Brian O'Shea til den irske avis Irish Independent.

Lasse Burholt kørte hjem fra arbejde med 125 kilometer i timen på en vej, hvor man kun må køre 80. I krydset Lendumvej-Bredmosevej i Sindal bragede han ind i Brian O'Sheas hustru, Maria O'Shea, der ikke overholdt sin vigepligt.

I bilen havde Maria O'Shea familiens fire børn; Søren på 11 år, Saoirse på 9 år, Connor på 3 år og lille Torben på fem måneder.

Kun den i dag otte måneder gamle baby og Maria overlever det voldsomme sammenstød, som splittede Maria O'Sheas fars Citroën Berlingo fuldstændig ad.

(Foto: René Schütze)

Lasse Burholt blev kendt skyldig i uagtsomt manddrab. Straffen blev udmålt til 20 dagbøder af 500 kroner - i alt 10.000 kroner - samt betinget frakendelse af kørekortet i tre år.

- Jeg føler retfærdighed i, at Burholt er fundet skyldig, men dommen gør mig syg. Han skulle have forladt retten i et salatfad efter det, han har gjort. Det er en klassisk pyrrhussejr, siger Brian O'Shea til Irish Independent.

Dommeren græd

Brian O'Shea kunne ikke holde tårerne tilbage, da hans ægtefælle afgav forklaring i retten torsdag. Her sagde Maria O'Shea, at sagen ikke blot handler om en trafikulykke, men om tre børn, der mistede livet på et øjeblik. En af de to domsmænd kunne heller ikke holde tårerne tilbage.

- De fik aldrig en chance, sagde hun afslutningsvis.

Brian O'Shea siger til Irish Independent, at hans hustru fik lov til at læse en medbragt erklæring op i retten, efter dommen var faldet. Han tilføjer:

- Børnene ville have været så stolte af hende. Dommeren havde tårer i øjnene efter at have hørt hende, siger han til avisen.

Både på sin Facebook-profil og i den irske avis udtrykker Brian O'Shea bitterhed over dommen.

- Frakendelsen er betinget af, at han ikke bliver taget i at gøre noget forkert på vejen. Jeg håber, at han opdager, at intet forsikringsselskab vil have ham efter dette her. Jeg håber også, at folk i Danmark ikke er så uheldige at finde sig selv på samme vej som ham, siger han til avisen.

Lasse Burholt kørte 125 kilometer i timen. En bilinspektør forklarede i retten torsdag, at ulykken formentlig aldrig var sket, hvis Lasse Burholt havde overholdt fartgrænsen.

Til Ekstra Bladet i dag siger politiadvokat i Aalborg Torben Kaufmann, der har stået for udformingen af anklageskriftet bl.a.:

- Det er en sag, hvor begge parter har haft indflydelse på det tragiske resultat. Vi vurderede at den ene part, Lasse Burholt, ved sin adfærd med meget høj fart og hensynsløse adfærd med sms-skriveri under kørslen bærer langt den største del af skylden..... Men objektivt set havde modparten, der drejede ind over den dømtes vejbane, også en del i ulykken.